钦定古今图书集成/明伦汇编/官常典/第408卷 > 夏侯端
## 钦定古今图书集成/明伦汇编/官常典/第408卷 > 夏侯端

按《唐书》本传：“端，寿州寿春人，梁尚书左仆射详孙也。
仕隋为大理司直。高祖微时，与相友。大业中，讨贼河
东，表端为副。端邃数术，密语高祖曰：‘玉床摇，帝坐不
安。晋得岁，真人将兴，安天下之乱者，其在公乎？但上
性沈忌，内恶诸李。今金才已诛，次且取，公宜早为计’。
帝感其言。义师兴，端在河东，吏捕送长安。帝入京师”，
释囚，引入卧内，擢秘书监。李密之降，关东地未有所
属，端请假节招谕，乃拜大将军，为河南道招慰使。即
传檄州县，东薄海，南揵淮二十馀州，遣使顺附。次谯
州，会亳、汴二州刺史降王世充，道塞无所归，计穷彷
徨，麾下二千人粮尽，不忍委端去。端乃杀马宴大泽
中，谓众曰：“我奉王命，义无屈公等有妻子，徒死无益吾丐若首，持与贼，以取富贵。”众号泣不忍视，端亦泣，
欲自刎，争持之，乃止。行五日，饿死十四三。遇贼众溃，
从者才三十馀人，遂东走，撷䝁豆以食。端持节卧起，
叹曰：“平生不知死地，乃在此！”纵其下令去，毋俱没。会
李公逸守杞州，勒兵迎端。时河南地悉入世充，公逸
感端之节，亦固守。世充遣人以淮南郡公尚书、少吏
部印绶召端，解所服衣以赠。端曰：“吾天子使，宁污贼
官耶？非持首去，不可见。”即焚书及衣，因解节，毛怀之，
间道走宜阳，历崖峭榛莽，比到其下，仅有在者，皆体
发癯焦，人不堪视。端入谒，自谢无功，不及危困状。帝
悯之，复拜秘书监，出为梓州刺史。散禄廪周孤穷，不
为子孙计。贞观元年卒。